Namanganning ikki tumanida koronavirusga chalingan bemor qolmadi

Namangan viloyatida koronavirusdan tuzalgan bemorlar soni 258 nafarga yetdi. Uychi va Yangiqo‘rg‘on tumanlarida bemor qolmadi. Bu haqda viloyat hokimligi huzuridagi Koronavirus profilaktikasi shtabi ma’lum qildi.
Ma’lumotlarga ko‘ra, 14-iyun kuni koronavirus infeksiyasiga chalinib, Namangan viloyati yuqumli kasalliklar shifoxonasida davolanayotgan bemorlardan 4 nafari butunlay sog‘ayib, reabilitatsiyaga kuzatilgan.
Ularning bir nafari To‘raqo‘rg‘on tumanidan (1992-yilda tug‘ilgan ayol), bir nafari Yangiqo‘rg‘on tumanidan (1979-yilda tug‘ilgan erkak) va ikki nafari Uychi tumanidan (1960 va 1968-yilda tug‘ilgan ayollar).
“Bugungi kun holatiga ko‘ra, Uychi va Yangiqo‘rg‘on tumanida yashovchi koronavirus infeksiyasiga chalingan bemorlarning barchasi tuzaldi”, — deyiladi xabarda.
Viloyat bo‘yicha bugunga qadar koronavirusga chalingan jami 273 nafar fuqarodan 258 nafari (95 foiz) tuzaldi. 4 kishi vafot etgan. Hozirda viloyat yuqumli kasalliklari shifoxonasida 11 nafar — To‘raqo‘rg‘on tumanidan 3 nafar, Namangan shahridan, Namangan va Pop tumanlaridan 2 nafardan, Chust va Kosonsoy tumanlaridan 1 nafardan — bemor davolanmoqda.
Eslatib o‘tamiz, 3-iyun kuni Namangan shahrida koronavirus bilan kasallanganlarning barchasi sog‘aygani to‘g‘risida xabar berilgandi.
 Surxondaryo va Buxoroda aholi orasida 11 kishida koronavirus aniqlandi
O‘zbekistonda 14-iyun soat 10:00 holatiga ko‘ra, koronavirusga chalinganlar soni 4994 nafarni tashkil etmoqda. Mamlakatda 15-martdan buyon koronavirusga chalingani aniqlangan shaxslarning 3874 nafari sog‘aygan, 19 nafari esa kasallik asoratlari oqibatida vafot etgan.